Document ID: 32005R1332

UREDBA KOMISIJE (ES)št. 1332/2005
z dne 9. avgusta 2005
o spremembah Uredbe Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (1), in zlasti Člena 19(3) te Uredbe,
ob upoštevanju naslednjega:
(1)
Na trinajsti seji Konference pogodbenic Konvencije o mednarodni trgovini z ogroženimi prostoživečimi živalskimi in rastlinskimi vrstami, v nadaljevanju „Konvencija“, ki je potekala v Bangkoku (Tajska) oktobra 2004, so bile k Dodatkom h Konvenciji sprejete določene spremembe.
(2)
Vrste Orcaella brevirostris, Cacatua sulphurea, Amazona finschi, Pyxis arachnoides in Chrysalidocarpus decipiens so bile prestavljene iz Dodatka II h Konvenciji v Dodatek I k tej konvenciji.
(3)
Iz Dodatka I h Konvenciji v Dodatek II k tej konvenciji so bile prestavljene vrste Haliaeetus leucocephalus, Cattleya trianaei in Vanda coerulea, populacija Ceratotherium simum simum v Svaziju (izključno za namen dopuščanja mednarodne trgovine z lovskimi trofejami in z živimi živalmi za primerne in sprejemljive namembne države), populacija Crocodylus acutus na Kubi in populacija Crocodylus niloticus v Namibiji.
(4)
Opombe k navedbam v Dodatku II h Konvenciji o vrstah Loxodonta africana (populacije v Namibiji in Južni Afriki), Euphorbia spp., Orchidaceae, Cistanche deserticola in Taxus wallichiana so bile spremenjene.
(5)
Vrste Malayemis subtrijuga, Notochelys platynota, Amyda cartilaginea, Carettochelys insculpta, Chelodina mccordi, Uroplatus spp., Carcharodon carcharias (trenutno v Dodatku III), Cheilinus undulatus, Lithophaga lithophaga, Hoodia spp., Taxus chinensis, T. cuspidata, T. fuana, T. sumatrana, Aquilaria spp. (razen A. malaccensis, ki je že bila v Dodatku II), Gyrinops spp. in Gonystylus spp. (prej navedena v Dodatku III) so bile vključene v Dodatek II h Konvenciji.
(6)
Vrsta Agapornis roseicollis je bila izbrisana iz Dodatka II h Konvenciji.
(7)
Po trinajsti seji Konference pogodbenic Konvencije so bile na zahtevo Kitajske dodane v Dodatek III populacije naslednjih vrst na Kitajskem: Chinemys megalocephala, C. nigricans, C. reevesii, Geoemyda spengleri, Mauremys iversoni, M. pritchardi, Ocadia glyhpistoma, O. philippeni, O. sinensis, Sacalia bealei, S. pseudocellata, S. quadriocellata, Palea steindachneri, Pelodiscus axenaria, P. maackii, P. parviformis, P. sinensis in Rafetus swinhoei.
(8)
Nobena od držav članic ni vložila pridržkov v zvezi s temi spremembami.
(9)
Na trinajsti seji Konference pogodbenic Konvencije so bile sprejete tudi nove taksonomske reference, ki pogojujejo preimenovanje in taksonomsko preureditev nekaterih vrst, navedenih v Dodatkih h Konvenciji.
(10)
Spremembe Dodatkov I, II in III h Konvenciji torej pogojujejo spremembe Prilog A, B in C Priloge k Uredbi (ES) št. 338/97.
(11)
Kljub temu, da je bila vrsta Haliaeetus leucocephalus prestavljena v Dodatek II h Konvenciji, pa Člen 6(1) Direktive Sveta 79/409/EGS z dne 2. aprila 1979 o ohranjanju prosto živečih ptic (2) opravičuje njeno ohranitev v Prilogi A k Prilogi k Uredbi (ES) št. 338/97.
(12)
V skladu z zahtevami člena 12(2) Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (3) je Orcaella brevirostris že navedena v Prilogi A k Prilogi k Uredbi (ES) št. 338/97.
(13)
Vrste Arisaema jacquemontii, A. speciosum, A. triphyllum, Biaris davisii ssp. davisii, Othonna armiana, O. euphorbioides, O. lobata, Adenia fruticosa, A. spinosa, Ceraria gariepina, C. longipedunculata, C. namaquensis, C. pygmaea, C. schaeferi, Trillium catesbaei, T. cernuum, T. flexipes, T. grandiflorum, T. luteum, T. recurvatum in T. undulatum - ki so vse trenutno vključene v Prilogi D k Prilogi k Uredbi (ES) št. 338/97 - se v Skupnost ne uvažajo v takem številu, da bi bil potreben nadzor. Te vrste naj se zato izbrišejo iz Priloge D.
(14)
Po drugi strani pa se vrsta Selaginella lepidophylla, ki trenutno ni navedena v Prilogah A, B, C ali D k Prilogi k Uredbi (ES) št. 338/97, v Skupnost uvaža v takem številu, da je potreben nadzor. To vrsto je zato treba vključiti v Prilogo D k Prilogi k Uredbi (ES) št. 338/97.
(15)
Zaradi narave trgovine s Harpagophytum ssp., ki je trenutno navedena v Prilogi D k Uredbi (ES) št. 338/97, je za trgovino z neživim rastlinskim materialom in živimi rastlinami potreben nadzor. Navedbo tega rodu je zato treba spremeniti in vstaviti opombo v zvezi s tem.
(16)
Glede na obseg sprememb je zaradi preglednosti primerno Prilogo Uredbe (ES) št. 338/97 nadomestiti v celoti.
(17)
Ukrepi, predpisani v tej uredbi, so v skladu z mnenjem Odbora za trgovino s prostoživečimi živalskimi in rastlinskimi vrstami.
SPREJELA NASLEDNJO UREDBO:
Člen 1
Priloga k Uredbi (ES) št. 338/97 se nadomesti z besedilom v Prilogi k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. avgusta 2005

Labels: 3
20